Έχει ως σκοπό τη διευκρίνιση και την απλούστευση των κανόνων για τις διεθνείς μεταφορές επιβατών με πούλμαν και λεωφορεία στο έδαφος της Ευρωπαϊκής Ένωσης (ΕΕ) και των όρων υπό τους οποίους γίνονται δεκτοί στις εγχώριες οδικές μεταφορές επιβατών σε μια χώρα της ΕΕ μεταφορείς μη εγκατεστημένοι σε αυτήν. Τροποποιεί τον κανονισμό (ΕΚ) αριθ. 561/2006 για τον χρόνο οδήγησης στον τομέα των οδικών μεταφορών (βλέπε σύνοψη). Καταργεί και αντικαθιστά τους κανονισμούς (ΕΟΚ) αριθ. 684/92 και (ΕΚ) αριθ. 12/98. Ελεύθερη παροχή υπηρεσιών Ένας μεταφορέας επιτρέπεται να εκτελεί διεθνείς τακτικές μεταφορές επιβατών, συμπεριλαμβανομένων ειδικών τακτικών και έκτακτων μεταφορών με πούλμαν και λεωφορεία, χωρίς διακρίσεις λόγω ιθαγένειας ή τόπου εγκατάστασης, εφόσον: είναι εξουσιοδοτημένος στο κράτος μέλος της ΕΕ όπου εδρεύει να εκτελεί μεταφορά με τακτικές γραμμές σύμφωνα με τους όρους πρόσβασης στην αγορά στην εθνική νομοθεσία· πληροί τα κριτήρια της ΕΕ σχετικά με την πρόσβαση στο επάγγελμα του οδικού μεταφορέα επιβατών των εθνικών και διεθνών μεταφορών· τηρεί τους κανόνες που αφορούν τα πρότυπα που ισχύουν στην ΕΕ για τους οδηγούς και τα οχήματα. Άδεια ΕΕ (κοινοτική) Οι διεθνείς μεταφορές επιβατών με πούλμαν και λεωφορεία απαιτούν άδεια ΕΕ που εκδίδεται από τις αρμόδιες αρχές του κράτους μέλους στο οποία εδρεύει ο μεταφορέας. Η άδεια εκδίδεται στο όνομα του μεταφορέα για ανανεώσιμη περίοδο έως και 10 ετών και δεν μεταβιβάζεται. Οι χώρες της ΕΕ μπορούν να αποφανθούν ότι η άδεια ΕΕ θα ισχύει επίσης για τις εγχώριες μεταφορές. Τακτικές γραμμές για τις οποίες δεν απαιτείται άδεια Οι άδειες εκδίδονται στο όνομα του μεταφορέα για περίοδο έως και 5 ετών και δεν μεταβιβάζονται. Ωστόσο, ένας εξουσιοδοτημένος μεταφορέας μπορεί να εκτελεί την υπηρεσία μέσω υπεργολάβου, εάν συμφωνούν οι αρμόδιες αρχές στο κράτος μέλος της ΕΕ όπου βρίσκεται το σημείο αναχώρησης. Οι άδειες εκδίδονται σε συμφωνία με τις αρμόδιες αρχές όλων των κρατών μελών της ΕΕ στις οποίες παραλαμβάνονται ή αποβιβάζονται επιβάτες. Πρέπει να προσδιορίζουν: τον τύπο της γραμμής· το δρομολόγιο· τις στάσεις και το χρονοδιάγραμμα, καθώς και την περίοδο ισχύος. Δίνουν το δικαίωμα στον κάτοχό τους να παρέχει τακτικές υπηρεσίες σε εδάφη όλων των κρατών μελών της ΕΕ από τα οποία διέρχονται τα δρομολόγια. Δεν χορηγείται άδεια, συμπεριλαμβανομένης της ανανέωσης και της τροποποίησης, χορηγείται, εκτός εάν: ο αιτών δεν είναι σε θέση να παράσχει τις απαραίτητες υπηρεσίες με τον εξοπλισμό τον οποίο έχει στην άμεση διάθεσή του· ο αιτών δεν έχει σεβαστεί την εθνική ή διεθνή νομοθεσία για τις οδικές μεταφορές· σε περίπτωση ανανέωσης, δεν έχουν τηρηθεί οι όροι αδειοδότησης· μια χώρα της ΕΕ κρίνει ότι η εν λόγω γραμμή θα έθιγε σοβαρά τη βιωσιμότητα ανάλογης γραμμής που καλύπτεται από μία ή περισσότερες συμβάσεις παροχής δημόσιας υπηρεσίας· μια χώρα της ΕΕ κρίνει ότι κύριος σκοπός της γραμμής δεν είναι η μεταφορά επιβατών μεταξύ διαφορετικών χωρών της ΕΕ. Με εξαίρεση τις περιπτώσεις ανωτέρας βίας*, το πρόσωπο που εκμεταλλεύεται τακτική γραμμή υποχρεούται να λαμβάνει όλα τα μέτρα ώστε η μεταφορά να πληροί τα πρότυπα συνέχειας, κανονικότητας και μεταφορικής ικανότητας καθώς και τις προϋποθέσεις που καθορίζονται από την αρμόδια αρχή. Ενδομεταφορές * Οι ενδομεταφορές επιτρέπονται για τις ακόλουθες υπηρεσίες: τις εγχώριες οδικές μεταφορές επιβατών που εκτελούνται σε προσωρινή βάση από φορέα σε χώρα υποδοχής της ΕΕ· την επιβίβαση και αποβίβαση επιβατών εντός της ίδιας χώρας της ΕΕ στο πλαίσιο τακτικού διεθνούς δρομολογίου, με την προϋπόθεση ότι οι ενδομεταφορές δεν αποτελούν τον κύριο σκοπό της υπηρεσίας. Έλεγχοι και κυρώσεις Οι μεταφορείς που εκτελούν ένα τακτικό δρομολόγιο πρέπει να εκδίδουν ατομικά ή ομαδικά εισιτήρια στα οποία να αναφέρονται τα σημεία αναχώρησης και άφιξης, η περίοδος ισχύος και το κόμιστρο. Σε περίπτωση σοβαρής παράβασης της νομοθεσίας της ΕΕ περί οδικών μεταφορών, οι αρμόδιες αρχές της χώρας όπου είναι εγκατεστημένος ο συγκεκριμένος μεταφορέας λαμβάνουν τα κατάλληλα μέτρα, που μπορεί να περιλαμβάνουν προειδοποίηση ή επιβολή διοικητικών κυρώσεων. Εάν ένας μη εγκατεστημένος μεταφορέας παραβιάζει σοβαρά τη νομοθεσία της ΕΕ περί οδικών μεταφορών, η χώρα μέλος στην οποία διαπιστώνεται η παράβαση θα διαβιβάσει στις αρμόδιες αρχές της χώρας της ΕΕ όπου είναι εγκατεστημένος ο μεταφορέας περιγραφή της παράβασης, την κατηγορία, το είδος και τη σοβαρότητα της παράβασης και τις κυρώσεις που επιβλήθηκαν. Όλες οι σοβαρές παραβάσεις πρέπει να καταχωρίζονται στο εθνικό ηλεκτρονικό μητρώο επιχειρήσεων οδικών μεταφορών. Πανδημία COVID-19 Ο κανονισμός (ΕE) 2020/698 θεσπίζει ειδικά και προσωρινά μέτρα λόγω της επιδημικής έκρηξης της COVID‐19 σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές. Ο κανονισμός παρατείνει την ισχύ της κοινοτικής άδειας που ορίζεται στον κανονισμό (ΕΕ) αριθ. 1073/2009 κατά 6 μήνες.